钦定古今图书集成/理学汇编/文学典/第063卷 > 郑起
## 钦定古今图书集成/理学汇编/文学典/第063卷 > 郑起

按《宋史文苑传》，“起字孟隆，不知何许人。少游京洛间，
佻薄无检操。闻襄州双泉寺僧能为黄金，往依焉，遂
削发为侍者。久之，知其诳燿，乃反初服，举进士。时举
子多尚诗赋，惟起有文七轴，歌诗尤清丽。周广顺初，
调补尉氏主簿。秩满，以书干宰相范质，荐为右拾遗、
直史馆。恭帝初，迁殿中侍御史。乾德初，出掌泗州市”
征，刺史张延范检校司徒，官吏呼以太保。起贫，尝乘
骡。一日，从延范出近郊送客，延范揖起曰：“请策马令
进。”起曰：“此骡也，不当过呼耳。”以讥延范。延范深衔之，
密奏起嗜酒废职。初，显德末，起见太祖握禁兵，有人
望，乃上书范质，极言其事。又尝遇太祖于路，横绝前
导而过，太祖亦弗之怒。及延范奏至，出为河西令。会
蜀平，当徙远官，起不欲往，乃炙烙其足，因是成疾而
卒。起负才倨傲，多所诋讦，数为群小窘辱，终亦不改。